virilisering
Virilisering, (nylat. virilisatio, afledt af virilis 'mandlig', af vir 'mand'), udvikling af mandlige kønskarakterer hos piger eller kvinder. Årsagen kan være adrenogenitalt syndrom, som skyldes overproduktion af mandlige kønshormoner (androgener) pga. en medfødt binyresygdom, en æggestoksvulst med androgenproduktion eller behandling med androgener, fx som led i doping.